अधर्म के विरुद्ध धर्म, असत्य के विरुद्ध सत्य, अन्याय के विरुद्ध न्याय आज अपनी चुनौती लेकर खड़ा था| दोनों ही पक्षों के वीर, अपनी पूरी शक्ति के साथ सुसज्जित खड़े थे| एक ओर अस्त्र-शस्त्रों से सुसज्जित रावण की असुर सेना, दूसरी ओर वृक्ष, चट्टान आदि उठाये भगवान राम की वानर और रीछों की सेना| अपने समय और ऐतिहासिकता से परे भी इस युद्ध का गूढ़ प्रतीकात्मक महत्त्व है| हम सभी के भीतर यह युद्ध छिड़ा रहता है| धर्म और अधर्म दोनों अपने हथियारों से लैस प्रत्येक मानव के भीतर एक राम-रावण संग्राम में निरत रहते हैं|